 **

Divoké skládky v obci a ich odstraňovanie

 Takmer v každom meste a v obciach na území Slovenskej republiky sa nachádzajú divoké skládky. Táto skutočnosť neobišla ani našu obec. V katastrálnom území obce sa nachádza viacero divokých skládok. Pôvod niektorých z nich siaha až do šesťdesiatych rokov minulého storočia, kedy sa niektorí obyvatelia zbavovali napr. popola z kúrenia týmto spôsobom. Odstraňovanie týchto záťaží je financované veľmi náročne a bez pomoci štátu to obec nedokáže. Aj v tomto roku obec podala dve žiadosti o dotácie na likvidáciu týchto skládok.

Jedna žiadosť bola podaná na Environmentálny fond, kde sme chceli riešiť skládky v lesoparku za posilňovňou a z časti v areáli bývalého poľnohospodárskeho družstva.

Dnes už môžeme konštatovať, že tejto žiadosti nám nebolo vyhovené.

Druhá žiadosť o dotáciu bola podaná do Slovenskej agentúry životného prostredia z Programu obnovy dediny. Tejto žiadosti nám bolo vyhovené a obec Černík získala dotáciu vo výške *5000 Eur* na odstránenie nelegálnej skládky, ktorá sa nachádza na horizonte nad vinohradníckou ulicou. Celkové náklady na jej odstránenie boli vo výške *7300 Eur.*

Aj vďaka Slovenskej agentúry životného prostredia bola skládka odstránená, okolie je vyčistené a v budúcnosti by tu mal vzniknúť priestor pre turistiku a relax. Mohla by tu vyrásť nová výhladňa s altánkom vysadenou zeleňou s priestorom na opekanie. Táto lokalita už dnes ponúka krásne pohľady na okolitú panorámu.

„Tento projekt bol podporený z Programu obnovy dediny“